Diep krake in verskonings oor krag | Die Vryburger
Verbruikers kan hulle regmaak vir duur en onbetroubare Eskom-krag.
Elektrisiteitsvoorsiening sal vir die onvoorsienbare toekoms op ’n mespunt bly, aldus die instansie se uitvoerende beampte, Tshediso Matona.
Die afleiding hieruit is dat verbruikers hulle moet regmaak vir beurt- of geen krag.
Weens ‘n verhoging in kragtariewe vanaf April aanstaande jaar kan bepaalde verbruikers gemiddeld 13% meer vir elektrisiteit betaal. Die 13% tariefverhoging deur die Nasionale Energiereguleerder (Nersa) is ’n ekstra toegewing wat aan Eskom gemaak is.
Nersa het beslis dat Eskom se inkomste met R7,8 miljard verhoog moet word. Eskom se tariewe sal aanstaande jaar met 8% verhoog. Nersa het egter ’n bykomende 5% toegegee. Nersa sou net besluit watter kategorieë van Eskom se kliënte watter hoeveelheid van die bykomende R7,8 miljard moet bydra. Die belangrikste kategorieë is munisipaliteite, verskillende nywerheids–gebruikers en myne.
Eskom se tariewe het sedert 2009 met 138% verhoog, voer analiste aan. Eskom beoog egter om weer in Maart die reguleerder te nader om sy vyfjaarlikse prysverhogings aan te pas om sodoende nog meer uit verbruikers te probeer pers.
Hierdie duur kragvoorsiening word toenemend onbetroubaar. Die argument dat ou infrastruktuur een van Eskom se grootste probleme is, val plat as daar na gebeure by Majuba-kragstasie gekyk word. Veeleerder laat swak bouwerk én instandhouding asook ‘n gebrek aan kundigheid die land in die donker. Majuba is die nuutste en grootste kragstasie in die land. Een silo het reeds by Majuba in Oos-Transvaal op die steenkool–vervoerstelsel ineengestort en Eskom het enkele dae gelede darem erken dat ‘n tweede silo ook kraak. Daar word beweer dat herstelwerk by die Majuba-kragstasie tot twee jaar kan neem.
Die gesanik oor die gebrekkige invordering van munisipale skuld wat Eskom ook sou kniehalter, kan sommer gepak word deur Soweto se agterstallige elektrisiteitskuld in te vorder. Soweto skuld Eskom nagenoeg R3,6 miljard. Dit is aansienlik meer as die R2,6 miljard wat die hele land se munisipaliteite Eskom skuld. Berigte oor hierdie agterstallige skuld wat deur die jare net afgeskryf word, gee blyke van die 1,5 miljoen Soweto-inwoners asook die owerhede se ingesteldheid ten opsigte van die betaling vir dienste. Van die inwoners het in 14 jaar nog nooit ‘n kragrekening betaal nie, en is trouens ook nie van plan om te betaal nie.
Die ANC het glo vae beloftes gemaak van gratis kragvoorsiening in ruil vir stemme, natuurlik.
3 thoughts on “Diep krake in verskonings oor krag”
Fourie November 26, 2014 at 4:02 pm
Ja dis nou tipies, ons moet meer betaal en die diens raak al hoe vrotter wat Eskom lewer. Ek wil graag weet wat maak hulle met die verhoogde tariewe se gelde, gebruik dit seker vir die helse bonuses wat hulle elke jaar ontvang en dit vir die swak diens lewering, dis werklik pateties, ons moet meer betaal en natuurlik net sekeres van ons vir ‘n VROTTER diens – Belaglik!!!
Pieter November 26, 2014 at 4:25 pm
Soos Margaret Thatcher gesê het. The problem with socialism is that sooner or later you run out of OPM (other peoples money). Verder sit ons nog met die probleem dat ons regeer word deur ‘n klomp dom astrante rowers wat nie ‘n duit omgee vir die land of sy mense. As dit so aanhou en sal besighede toemaak en kort voor lank sal daar dan genoeg krag wees maar niemand om daarvoor te betaal nie
adrian November 26, 2014 at 8:30 pm
So kraak elke semiregeringsinstansie, eksdom, saa, sabc, post office (dit hoort in engels toe dit in die taal was het als gewerk) die hele land val inmekaar maar die geld wat gemors word hou net nie op nie. Kaders sal later die enigste wees wat gesteelde geld sal he. Van skelm zuma dwarsdeur tot by arrogante malema is die land in n gemors